Закон о утврђивању надлежности АП Војводине који је Народна скупштина Републике Србије усвојила 30. новембра 2009. године, а који је објављен у „Службеном гласнику Републике Србије“, број 99 од 30. новембра 2009. године није у складу са Уставом Републике Србије. У складу са чланом 168. став 1. Устава Републике Србије, у својству овлашћеног предлагача подносимо следећи 
ПРЕДЛОГ ЗА ОЦЕНУ УСТАВНОСТИ

 ЗАКОНА О УТВРЂИВАЊУ НАДЛЕЖНОСТИ АП ВОЈВОДИНЕ

Разлози на којима се Предлог заснива

Образложење због чега Закон о утврђивању надлежности АП Војводине (у даљем тексту Закон) није у складу са Уставом Републике Србије изложиће се посебно за сваку од противуставних одредби. 

Члан 2. став 1.  

Чланом 2. став 1. Закона предвиђено је да АП Војводина, у складу са Уставом Републике Србије и Статутом АП Војводине (у даљем тексту: Статут), уређује надлежност, избор, организацију и рад органа и служби које оснива. 
Иако је изложена одредба у складу са чланом 183. ствав 1.Устава, ипак у изложеној одредби посебну пажњу привлачи део који је посвећен избору органа АП Војводине. Да уставотворац није желео да избор покрајинских органа свих аутономних покрајина самостално и искључиво уређују покрајине, и то само у складу са Уставом и Статутом, јасно је на основу члана 180. став 4. Устава којим је предвиђено да се у аутономним покрајинама у којима живи становништво мешовитог националног састава, омогућује сразмерна заступљеност националних мањина у скупштинама, у складу са законом. Будући да АП Војводина несумњиво спада у аутономну покрајину у којој живи становништво мешовитог националног састава, јасно је да се у њеној Скупштини, у складу са изложеном одредбом Устава, мора законским решењима обезбедити сразмерна заступљеност националних мањина из чега следи да није уставна одредба Закона којом се предвиђа да избор својих органа АП Војводина самостално уређује, и то само у складу са Уставом и Статутом.  

Члан 2. став 2.

Чланом 2. став 3. Закона предвиђено је да ће се у поступку доношења закона водити рачуна о достигнутом нивоу права грађана на покрајинску аутономију. 

Изложена одредба Закона заправо своди садржај права грађана на покрајинску аутономију на решења која су садржана у Закону, што свакако није у складу са Уставом. Устав члановима 177. и 178. чини јасно разликовање између изворних и поверених надлежности покрајине. Не би било у складу са Уставом садржај права грађана на покрајинску аутономију проширивати и повереним надлежностима. Смисао поверених надлежности је да су то надлежности Републике које су привремено поверене на обављање аутономној покрајини и које, будући да припадају Републици, могу да буду одузете покрајини и враћене Републици. Исто тако, правни режим који се успоставља над пословима који спадају у поверену надлежност  је битно другачији од оног који важи за послове из изворне надлежности. Такав режим  у себи подрезумева чак и право за свако надлежно министарство да може под одређеним условима да у потпуности преузме  вршење одређених послова из поверене надлежности од стране органа аутономне покрајине без икакве промене Закона о утврђивању надлежности АП Војводине.  Стога сви послови који су као прописани Законом да се као поверени налазе у надлежности АП Војводине ниуком случају не чине аутономију аутономне покрајине која је гарантована Уставом. Штавише, неуставно је законом уређивати поступак доношења других закона, јер је то материја која се уређује Уставом и пословником Народне скупштине. Најзад, право грађана на покрајинску аутономију зајамчено је чланом 12. став 1. Устава и односи се на све грађане Републике Србије, а не само на грађане који то право уживају у АП Војводини, тако да се садржај тог права не може поистовећивати са решењима Закона којим се уређују надлежности само једне аутономне покрајине у Републици Србији.

Члан 2. став 3. 

Чланом 2. став 3. Закона предвиђено је да је у поступку доношења закона којима се уређују питања од покрајинског значаја, предлагач дужан да затражи мишљење надлежног органа АП Војводине. 

Изложена одредба Закона није у складу са Уставом Републике Србије. Наиме, начелно посматрано, законодавни поступак је материја која се уређује Уставом и Пословником и не може да буде регулисана законом. Изложена одредба става 3. овог члана није у складу са чланом 107. Устава према коме право предлагања закона имају сваки народни посланик, Влада, скупштина аутономне покрајине или најмање 30 000 бирача, као и Заштитник грађана и Народна банка Србије за законе из своје надлежности. Условљавање права предлагања закона дужношћу предлагача да затражи мишљење надлежног органа АП Војводине, у супротности је са изложеном одредбом члана 107. Устава према којој право предлагања закона није ничим условљено. Штавише, прописивањем да је предлагач дужан да затражи мишљење надлежног органа АП Војводине, регулисање законодавног поступка делом је препуштено Статуту и другим актима АП Војводине којима се одређује који орган АП Војводине је надлежан да да мишљење предлагачу закона. На основу свега наведеног јасно је да изложена одредба представља ограничење уставног права законодавне иницијативе. 

Исто тако, изложени став 3. члана 2. Закона није у складу ни са чланом 183. Устава према коме аутономна покрајина није надлежна да даје мишљење у поступку доношења закона. 

Члан 3. став 1.

Чланом 3. став 1. Закона предвиђено је да АП Војводина сарађује са одговарајућим територијалним заједницама других држава, у оквиру спољне политике Републике Србије, уз поштовање територијалног јединства и правног поретка Републике Србије. 

Прописујући да АП Војводина сарађује са одговарајућим територијалним заједницама других држава, у оквиру спољне политике Републике Србије, уз поштовање територијалног јединства и правног поретка Републике Србије што је иначе потпуно у складу са чланом 181. Устава јер представља његово дословно преписивање, Закон пропушта да уреди питања шта се сматра одговарајућом територијалном заједницом друге државе са којом АП Војводина може да остварује међурегионалну сарадњу и како ће се обезбедити да се та сарадња одвија у оквиру спољне политике Републике Србије и уз поштовање њеног територијалног јединства и правног поретка. Судећи према чињеници да Закон пропушта да уреди сва та питања, следи да ће АП Војводина моћи самостално да утврђује шта се сматра одговарајућом територијалном заједницом друге државе са којом може да остварује међурегионалну сарадњу и да ће самостално обезбеђивати да се сарадња одвија у оквиру спољне политике Републике Србије и уз поштовање њеног територијалног јединства и правног поретка. Дакле, без икакве контроле Републике Србије. Таква надлежност АП Војводине која проистиче из члана 3. став 1. Закона супротна је члану 97. тачка  1. и 2. Устава према коме Република Србија уређује и обезбеђује територијалну целовитост, односно територијално јединство и уставност и законитост, односно правни поредак. Такође, надлежност АП Војводине да самостално утврђује шта се сматра одговарајућом територијалном заједницом друге државе са којом може да остварује  међурегионалну сарадњу и да самостално обезбеђује да се сарадња одвија у оквиру спољне политике Републике Србије и уз поштовање њеног територијалнг јединства и правног поретка, супротна је и члану 123. тачка 1. Устава према коме Влада Републике Србије утврђује и води политику, како унутрашњу, тако и спољну. 

Члан 3. став 2. 
Члан 3. став 2. Закона прописује да АП Војводина закључује међурегионалне споразуме у оквиру своје надлежности. 

Изложеном одредбом члана 3. став 2. Закона не прецизира се међутим да ли је реч о међурегионалним споразумима које АП Војводина закључује са иностраним или домаћим субјектима, односно да ли је реч о споразумима са одговарајућим територијалним заједницама других држава са којима АП Војводина, може да сарађује према одредби става 1. овог члана,  или су по среди споразуми који се закључују са аутономним покрајинама Републике Србије. Било како било, ова одредба у сваком случају није у складу са Уставом. Наиме, уколико је реч о споразумима који се закључују са одговарајућим територијалним заједницама других држава, дакле уколико је реч о међурегионалним споразумима са елементом иностраности, утолико закључивање таквих споразума није у складу са чланом 194. Устава који у хијерархији међународних општих правних аката не препознаје уопште такве акте. Члан 194. став  3. Устава у међународне опште правне акте сврстава само потврђене међународне уговоре и општеприхваћена правила међународног права. Са друге стране, уколико је реч о споразумима који се закључују са аутономним покрајинама Републике Србије, које постоје или у будућности могу постојати на основу члана 184. став став 3. Устава, утолико ни такво решење не би било у складу са чланом 195. Устава Републике Србије који у хијерархији домаћих општих правних аката не препознаје такве споразуме. 
Члан 3. став 3. 

Чланом 3. став 3. Закона предвиђено је да АП Војводина, као регија у којој се традиционално негују европски принципи и вредности, може бити члан европских и светских удружења региона и у оквиру своје надлежности може основати представништва у регионима Европе, односно у Бриселу, у складу са законом и Статутом. 

У изложеној одредби Закона посебну пажњу завређује део којим се предвиђа да АП Војводина може да оснива представништва у регионима Европе, односно у Бриселу. Судећи према језичком тумачењу изложене одредбе, АП Војводина има право да оснива представништва у регионима Европе и у Бриселу само као регија у којој се традиционално негују европски принципи и вредности, односно због тога што се у њој традиционално негују европски принципи и вредности! Такво одређење није у складу са једнаким правним положајем аутономних покрајина који проистиче из Устава Републике Србије. Наиме, у Републици Србији европски принципи и вредности не негују се свуда традиционално, тако да је јасно да прокламовање права на оснивање сопствених представништава АП Војводине као регије у којој се традиционално негују европски принципи и вредности значи да друге аутономне покрајине у којима се такви принципи и вредности не негују традиционално немају то право!

Посебно питање је да ли према Уставу аутономне покрајине имају уопште право да оснивају своја представништва у иностранству? Устав у члану 181. предвиђа да аутономне покрајине сарађују са одговарајућим територијалним заједницама у оквиру спољне политике Републике Србије, уз поштовање територијалног јединства и правног поретка Републике Србије. Сарадња коју аутономне покрајине према Уставу могу да остварују не подразумева и отварање представништава и законом се не може уредити таква могућност. Наиме, Устав Републике Србије у члану 181. којим се прописује сарадња аутононих покрајина и јединица локалне самоуправе предвиђа истоветно решење и за аутономне покрајине и јединице локалне самоуправе, па би на основу системског тумачења следило да би и јединице локалне самоуправе могле да оснивају своја представништва што би био јединствен случај у историји светске уставности. Дакле, као што ни јединице локалне самоуправе на основу члана 181. Устава не могу да оснивају своја представништва, своја представништва не могу да оснивају ни аутономне покрајине.

Међутим, чак и да сарадња коју Устав дозвољава подразумева могућност отварања представништва, одредба Закона којом се предвиђа да АП Војводина може основати представништва у регионима Европе, односно у Бриселу не би била у складу са Уставом јер би значила умањење нивоа права која Устав гарантује аутономним покрајина. Наиме, Уставом је као што је истакнуто, предвиђено да аутономне покрајине имају право да сарађују са одговарајућим територијалним заједницама других држава, дакле, свих дргажава, а не само са регионима Европе на шта АП Војводину овлашћује изложена одредба Закона!

Члан 3. став 3. Закона, као што је изложено, прописује да АП Војводина може бити члан европских и светских удружења региона. Уколико таква удружења имају карактер међународне организације, утолико се сарадња АП Војводине са таквом организацијом према Уставу мора одвијати посредством Републике Србије. Наиме, члан 97. тачка 1. Устава прописује да Република Србија уређује и обезбеђује односе са међународним организацијама из чега следи да се сви односи са међународним организацијама, без обзира на њихов карактер, одвијају посредством Републике Србије.

У изложеној одредби члана 3. став 3. Закона посебну пажњу заслужује одређење према коме АП Војводина може основати представништва у регионима Европе, односно у Бриселу. Будући да Устав у изложеном члану 181. прописује да аутономне покрајине сарађују са одговарајућим територијалним заједницама других држава, применом argumentum a contrario могло би да се стане на становиште да аутономне покрајине немају право да сарађују са наднационалним регионима, односно са територијалним заједницама које нису територијалне заједнице других држава. Штавише, уколико се уређује сарадња са регионима Европе, утолико је за такву сарадњу према члану 97. тачка 1. искључиво надлежна Република Србија јер је Европа, односно Европска Унија наднационална, заправо супранационална организација, а односе са међународним организацијама, како обичним тако и онима супранационалног карактера, према изложеном члану 97. тачка 1. Устава, уређује и обезбеђује Република.  Изложено a fortiori важи за представништва у Бриселу. Брисел је седиште ЕУ и НАТО пакта, тако да свако представништво које би било отворено у Бриселу може да буде схваћено и као институционални оквир за сарадњу са међународним организацијама које у том граду имају своје седиште, а таква сарадња је према Уставу надлежност републичког нивоа власти.

Члан 4. став 1. 

Члан 4. став 1. Закона предвиђа да територију АП Војводине чине територије јединица локалних самоуправа у њеним географским областима (Бачка, Банат и Срем), утврђене законом. Члан 182. став 3. Устава предвиђа да се територија аутономних покрајина, па самим тим и АП Војводине, одређује законом. У том смислу чланом 27. Закона о територијалној организацији Републике Србије који је донет на основу Уставног закона за спровођење устава, територија АП Војводине је и одређена као територија која се састоји од 45 изричито наведених единица локалне самоуправе. Закон који би иначе требало да буде посвећен питању утврђивања надлежности АП Војводине,   међутим,  садржи веома  чудно  решење о географским областима од којих се састоји територија АП Војводине. Закон прописује да територију АП Војводине чине јединице локалне самоуправе утврђене законом, али само јединице локалне самоуправе у географским областима, прецизирајући да се под географским областима разумеју Бачка, Банат и Срем. Такво решење није у складу са Уставом јер ограничава могућности одређивања територије АП Војводине посебним законом у складу са изложеним чланом 182. ст.3. Устава намећући обавезу законодавцу да поштује решење према којем само јединице локалне самоуправе које спадају у наведене географске области могу бити у саставу АП Војводине. Наравно, географске области Бачка, Банат и Срем нису одређене ни једним правним актом и штавише, у географском смислу, не постоје само у Републици Србији, тако да је јасно да је изложено решење супротно одредби члана 182. ст. 3. Устава. Штавише, смисао изложене одредбе Закона није сасвим јасан и може да се стане на становиште да изложена одредба није у складу ни са чланом 188. став 2. Устава Републике Србије према коме се територија јединица локалне самоуправе одређује законом. Наиме, на основу изложене одредбе Закона није јасно да ли територију АП Војводине чине читаве територије јединица локалне самоуправе, или је могуће да у састав територије АП Војводине улазе и делови територија локалних самоуправа који се налазе на подручију географских области Срема, Баната и Бачке, а да остатак територија истих јединица локалне самоуправе који не спада у географске области утврђене Законом не чини територију АП Војводине!? На тај начин би територија истих јединица локалне самоуправе била подељена покрајинском границом и на територији исте јединице локалне самоуправе био установљен различити правни режим, што би несумњиво било противуставно. Такав случај би постојао са Градом Београдом, чије поједине градске општине припадају географским областима Срема (Земун, Нови Београд, Сурчин), односно Баната (Палилула). 

Члан 4 став 4.

Чланом 4. ст. 4. Закона прописано је да је одлука на референдуму о промени територије АП Војводине донета ако је за њу гласала већина утврђена законом, односно Статутом у складу са законом. Предвиђањем да је одлука на референдуму о промени територије АП Војводине донета ако је за њу гласала већина утврђена Статутом, у складу са законом, Закон мења изричиту одредбу члана 182. ст. 3. Устава према којој се територија аутономних покрајина не може мењати без сагласности њених грађана изражене на референдуму, у складу са законом. Дакле, несумњиво је да је уставотворац намеравао да се сви услови референдумског изјашњавања грађана о промени територије аутономне покрајине уређују законом, а не покрајинским Статутом. 

Члан 4. став 5. 

Ставом 5. члана 4. Закона прописано је да је град Нови Сад главни, административни центар и седиште органа АП Војводине. У изложеној одредби неуставно је одређење према којем је град Нови Сад главни административни центар. Устав у члану 189. став 5. изричито прописује да је град Београд главни град Републике из чега следи да је Београд главни административни центар у Републици. Будући да је Београд главни град, а самим тим и главни административни центар, јасно је да на територији Републике Србије која је на основу Устава јединствена и недељива, не могу да постоје два главна административна центра. Из тог разлога је чланом 189. став 2. и 5. Устава изричито прописано да се о граду Београду доноси посебан закон, а да се сви остали градови оснивају законом,  што је и учињено Законом о територијалној организацији, у складу са критеријумима предвиђеним законом којим се уређује локална самоуправа.
Члан 5. став 2.

Члан 5. став 2. Закона предвиђа да се међусобни односи органа Републике Србије и органа АП Војводине, при извршавању закона и других прописа Републике Србије, заснивају на Уставом и законом утврђеним правима и обавезама републичких органа, односно на Уставом, законом и Статутом утврђеним правима и обавезама органа АП Војводине. 

Изложена одредба, нарочито уколико се тумачи у вези са ставом 3. члана 5 и чланом 9. став 3. и 4. Закона, мења смисао извршавања закона и других прописа Републике Србије као једног од основних послова државне управе. Наиме, према члану 123. тачка 5. Устава Републике Србије, Влада врши надзор над радом органа државне управе, а према Закону о државној управи органи државне управе врше управни надзор над имаоцима јавних овлашћења и органима аутономне покрајине којима су поверени послови државне управе, између осталог, и извршавање закона и других прописа Републике Србије. Такав надзор састоји се од надзора који органи државне управе врше над законитошћу рада и над сврсисходношћу рада органа којима су поверена јавна овлашћења. Дакле, у том случају је реч о контроли коју врше хијерархијски виши органи над хијерархијски нижим органима, а не о уопштеном међусобном односу заснованом на Уставом и законом утврђеним правима и обавезама републичких органа, односно на Уставом, законом и Статутом утврђеним правима и обавезама органа АП Војводине. Колико одредба члана 5. став 2. Закона, у вези са осталим одредбама Закона, мења смисао управног надзора који органи државне управе имају право да врше над органима аутономне покрајине види се и из неуставности одредбе става 3. члана 5 Закона. 

Члан 5. став 3. 

Овом одредбом Закона прописује се да ради законитог, успешног и несметаног обављања послова из надлежности АП Војводине, Влада, на иницијативу извршног органа АП Војводине, може основати Сталну мешовиту комисију састављену од представника Владе и извршног органа АП Војводине. 

Уколико се пажљивије сагледа изложена одредба Закона, утолико се закључује да Влада Републике Србије Сталну мешовиту комисију може да оснује само на иницијативу извршног органа АП Војводине. Комисија се образује ради законитог обављања послова из надлежности АП Војводине. Будући да Закон не прецизира о каквим пословима је реч, јасно је да се ова одредба односи на све послове из надлежности АП Војводине обухваћене Законом, дакле како на изворне, тако и на поверене послове! Отуда следи и да се овом одредбом органи државне управе и Влада Републике Србије, супротно уставним одредбама члана 136. и члана 123. тачка 5. Устава, развлашћују у погледу надзора над радом покрајинских органа, односно органа државне управе под које се, у ширем смислу, могу подвести и органи аутономне покрајине који и када врше поверене послове. 
Посебно је важно да се укаже да Закон овом одредбом пропушта да прецизно регулише надлежност такве Комисије тако да се не зна како се остварује контрола над законитошћу обављања послова из надлежности АП Војводине! Будући да Закон у ставу 2. овог члана предвиђа да се међусобни односи органа Републике Србије и органа АП Војводине, при извршавању закона и других прописа Републике Србије, заснивају на Уставом и законом утврђеним правима и обавезама републичких органа, односно на Уставом, законом и Статутом утврђеним правима и обавезама органа АП Војводине, јасно је да ће Стална мешовита комисија, којој се прецизно не зна ни надлежност, ни састав и која се може образовати само на иницијативу извршног органа покрајине, бити тело које ће заменити све остале облике надзора над законитошћу у извршавању републичких прописа у АП Војводини, јер је њено постојање предвиђено посебним Законом о утврђивању надлежности АП Војводине! Решење садржано у изложеној одредби Закона је супротно и члану 97. тачка 2. Устава према којем искључиво Република уређује и обезбеђује законитост, а свакако није ни прави смисао ни мера права грађана на покрајинску аутономију која према члану 12. став 1. Устава треба да ограничава, а не да нарушава, или замењује државну власт. 
Члан 6. 

Чланом 6. Закона регулисан је имунитет посланика у Скупштини АП Војводине, као и имунитет чланова извршног органа АП Војводине. Закон у ставу 1. овог члана предвиђа да посланик Скупштине АП Војводине не може бити позван на кривичну одговорност, притворен или кажњен због изнетог мишљења или давања гласа на седници Скупштине АП Војводине или њених радних тела, док председник и члан извршног органа АП Војводине, према ставу 2. овог члана, не одговарају за мишљење изнето на седници тог органа или Скупштине АП Војводине или за гласање на седници извршног органа АП Војводине. 

Изложена решења нису у складу са члановима 103., 119., 134., 151.,  162. и 173. Устава Републике Србије којима је регулисано питање које категорије субјеката – носилаца јавних функција уживају имунитет и у ком обиму. Имунитет, или кривична неодговорност и/или неповредивост, није материја која се може регулисати законом, већ је уставна материја и као таква мора да буде регулисана Уставом. Због тога Устав у наведеним члановима регулише питање ко ужива имунитет и због тога је законско предвиђање имунитета за посланике у Скупштини АП Војводине и чланове извршног органа АП Војводине противуставно. Штавише, у свим наведеним члановима Устава уређује се и питање ко одлучује о имунитету лица која га уживају, док члан 6. Закон  пропушта да регулише то питање из чега проистиче да посланици Скупштине АП Војводине и чланови извршног органа АП Војводине  уживају  безусловни и неограничени имунитет!  Осим што није у складу са уставним регулисањем имунитета, безусловни и неограничени имунитет посланика Скупштине АП Војводине и чланова извршног органа АП Војводине није у складу ни са Уставом зајамченом једнакошћу грађана. Наиме, безусловни и неограничени имунитет постаје привилегија коју не само да не уживају грађани, већ ни они који на основу самог Устава  имају имунитет!

Члан 7. став 2. 

Одредбом члана 7. став 2. Закона прописано је да су у својини АП Војводине, као облику јавне својине, ствари које на основу закона користе органи АП Војводине, јавна предузећа и установе чији је она оснивач и друге покретне и непокретне ствари, у складу са законом којим се уређује јавна својина. 

Изложеним решењем се будућем законодавном регулисању питања покрајинске имовине одређују извесне маргине слободе посредством одредбе према којој су у својини АП Војводине, као облику јавне својине, ствари које на основу закона користе органи АП Војводине и установе чији је она оснивач, као и друге покретне и непокретне ствари, у складу са законом којим се уређује јавна својина. Усвајање такве одредбе значи и стварање основа за противуставну несметану отимачину имовине Републике коју користе покрајински органи и установе чији је она оснивач и њено превођење у покрајинску имовину без доношења посебног закона којим, према члану 87. став 4. Устава, треба да се уреди имовина аутономних покрајина, начин њеног коришћења и располагања. 

Штавише, самим Законом предвиђају се поједина решења која омогућавају пренос постојеће републичке имовине у покрајинску својину – например .у члану 27. Закона предвиђа се да АП Војводина, преко својих органа, оснива јавно предузеће за управљање Националним парком Фрушка гора и да даном почетка рада то предузеће преузима права, обавезе, запослене и средства Јавног предузећа „Национални парк Фрушка гора” са седиштем у Сремској Каменици, док се у члану 87. Закона предвиђа да органи АП Војводине преузимају одговарајућу опрему и предмете подручних јединица министарстава на територији АП Војводине што значи да се сва имовина и средства Јавног предузећа „Фрушка гора“, односно сва опрема и предмети подручних јединица министарстава на територији АП Војводине који су према члану 87. став 1. Устава у државној својини противуставно, законом, преводе у покрајинску својину!

Члан 9. став 1.

Члан 9. став 1. Закона прописује да питања од покрајинског значаја АП Војводина уређује својим актима, у областима које су у складу са Уставом и законом у надлежности АП Војводине, односно које су законом одређене као питања од покрајинског значаја. 

Изложена одредба Закона је дубоко противуставна и значајно мења смисао уставних решења о надлежности аутономних покрајина. Наиме, члан 177. Устава предвиђа да су аутономне покрајине надлежне у питањима која се, на сврсисходан начин, могу остваривати унутар аутономне покрајине, у којима није надлежна Република Србија и да се питања од покрајинског значаја одређују законом, док члан 183. став 2. Устава  прописује да аутономне покрајине, у складу са законом, уређују питања од покрајинског значаја у тој одредби тачно одређеним областима друштвеног живота. Системско тумачење изложених одредби Устава води закључку да покрајина може да има изворне надлежности само у областима наведеним у члану 183. став 2. Устава и то само у питањима од покрајинског значаја која су као таква одређена законом. Са друге стране, покрајина може да има и поверене надлежности које према члану 178. став 1. Устава чине  поједина питања која јој Република законом повери из своје надлежности. Дакле, према изложеним уставним одредбама, појам „питања од покрајинског значаја“ може да се односи само на материју изворне надлежности, а никако на све надлежности које покрајина може да има.  Међутим, Закон одредбом члана 9. став  1. прописује да питања од покрајинског значаја АП Војводина уређује својим актима, у областима које су у складу са Уставом и законом у надлежности АП Војводине, што значи да према Закону питања од „покрајинског значаја“ могу да постоје и у повереним надлежностима јер се оне поверавају законом. Квалификовање свих, како изворних, тако и поверених, надлежности као питања од покрајинског значаја свакако није у складу са одредбама чланова 183. став 2. и члана  178. став 1. Устава.

Члан 9. став 3. и 4.

Чланом 9. став 3. и 4. Закона предвиђено је да АП Војводина може, уколико надлежни орган Републике Србије не донесе пропис за извршавање закона у року утврђеном тим законом, у областима из става 1. тог члана, својим актом, у оквиру законског овлашћења за доношење извршног прописа, привремено да уреди извршавање закона на територији АП Војводине. 

Изложена одредба Закона омогућава да АП Војводина привремено преузме власт доношења подзаконских општих аката за извршавање републичких закона на својој територији. Међутим, системским тумачењем Устава може се доћи до закључка да покрајина  уређује само питања од покрајинског значаја у областима из члана 183. став 2. Устава,  уређење и надлежност својих органа и јавних служби према члану 179. Устава, симболе покрајине и начин њиховог коришћења према члану 183. став  4. Устава, али не и извршавање закона! Штавише, Устав у члану 178. став 1. предвиђа да Република Србија може законом поверити аутономним покрајинама поједина питања из своје надлежности. Будући да Република може да повери поједина питања из своје надлежности, јасно је да је генерално законско овлашћење према коме АП Војводини може да доноси све врсте подзаконских општих аката није у складу са Уставом!
У изложеној одредби Закона, посебну пажњу привлачи одређење према коме АП Војводина то може да учини уколико надлежни орган Републике Србије не донесе пропис за извршавање закона. Будући да надлежни орган Републике Србије који доноси прописе за извршавање закона може да буде и Влада, јасно је да изложена одредба Закона није у складу са чланом 123. тачка 2. и 3. Устава према коме Влада извршава законе и друге опште акте Народне скупштине и доноси уредбе и друге опште акте ради извршавања закона.

Изложена одредба Закона није уставна ни у случају да се под надлежним органом Републике који пропусти да донесе пропис за извршавање закона сматра и орган државне управе. Наиме, извршавање закона доношењем прописа за извршавање спада у посао државне управе који је као такав одређен законом и за чије вршење су у првом реду надлежни органи државне управе и то само када су изричито овлашћени за доношење прописа законом, или прописом Владе. У правном поретку Републике Србије, у случају да се извршавање закона повери другим органима, може се поверити само доношење појединих прописа, баш као што и органи државне управе могу да доносе прописе само када су на то изричито овлашћени законом, или прописом Владе. У конкретном случају, поверавање извршавања закона другим органима у односу на органе државне управе, значи поверавање тачно одређеног прописа који, према члану 53. став 1. Закона о државној управи, по природи и називу, мора да одговара прописима који доносе органи државне управе, тако да је јасно да из природе читавог уставноправног система проистиче да није могуће дати генерално овлашћење аутономној покрајини да доноси прописе за извршавање закона уместо органа управе, у случају да они пропусте да донесу одговарајући пропис, јер су органи државне управе за доношење таквих прописа овлашћени у сваком конкретном случају. 

Генералним овлашћењем аутономној покрајини да доноси прописе за извршавање закона, у правном поретку Републике, ствара се нова, чудна и уставно непозната категорија правних аката. На основу изложене одредбе Закона није јасно којим актима ће АП Војводина уредити извршавање закона на својој територији, каква је тачно правна снага таквих аката, у којем службеном гласилу ће бити објављени ти акти, какав је однос према другим општим правним актима у правном поретку Републике, нити који орган АП Војводине ће доносити такве акте, што све утиче на правну сигурност! Штавише, таквим уређивањем извршавање закона није једнообразно на читавој територији Републике Србије што може да утиче на једнообразно остваривање права и слобода и једнакост грађана. 

У иложеној одредби Закона је нарочито спорно прописивање да такви акти престају да важе ступањем на снагу одговарајућег прописа надлежног органа Републике Србије. Такво одређење је спорно јер према члану 197. став 1. Устава општи акти не могу да имају повратно дејство, тако да је јасно да би доношењем републичког прописа и престанком важења покрајинског прописа којим је привремено уређено извршавање закона значило и опстајање свих правних последица произашлих из примене прописа који је ради извршавања закона донела АП Војводина јер општи акт надлежног републичког органа не би могао да има повратно дејство!

Члан 10. 

Чланом 10. Закона предвиђено је да АП Војводина, као изворне, обавља послове просторног планирања, регионалног развоја и изградње објеката. 
Имајући у виду да Устав у члану 183. став 2. тачка 1. прописује да аутономна покрајина, у складу са законом, уређује питања од покрајинског значаја у области просторног планирања и развоја, јасно је да као извроне послове покрајина не би могла да обавља послове регионалног развоја и изградње објеката. Устав у члану 97. тачка 12. прописује да Република, између осталог, уређује и обезбеђује развој Републике Србије, политику и мере за подстицање равномерног развоја појединих делова Републике Србије, укључујући и развој недовољно развијених подручја; организацију и коришћење простора. Полазећи од изложених одредби члана 183.став 2. тачка 1. и члана 97. тачка 12. Устава, јасно је да нису уставна решења која су садржана у члану 10. тачка 2. и 3. Закона према којима АП Војводина доноси одлуку о изради регионалних просторних планова и просторних планова посебне намене за подручја на територији АП Војводине и доноси регионалне просторне планове и просторне планове посебне намене за подручја на територији АП Војводине. 

Такође, нису у складу са изложеним члановима Устава ни решења из тачке 11., 12. и 13. члана 10. Закона, према којима покрајина доноси програм мера и активности за спровођење просторног плана посебне намене за подручја на територији АП Војводине, прати спровођење програма мера и активности за спровођење просторног плана посебне намене за подручја на територији АП Војводине и прати спровођење програма мера и активности за равномерни регионални развој.

Чланом 10. Закона предвиђене су извесне надлежности АП Војводине и према јединицама локалне самоуправе. Према тачки  6. члана 10. Закона, АП Војводина, као изврони посао, даје сагласност на просторне и урбанистичке планове јединица локалне самоуправе са територије АП Војводине. Таква одредба није у складу чланом 190. став 1. тачка 2. Устава према коме општина, преко својих органа, у складу са законом, уређује и обезбеђује коришћење грађевинског земљишта и пословног простора. Изложеном одредбом Закона нарушава се самоуправа општина које уређење и обезбеђење коришћења грађевинског земљишта и пословног простора, као изворни посао, врше посредством просторних и урбанистичких планова.

Такође, није у складу са Уставом Републике Србије ни одредба тачке 15. члана 10. Закона којом се предвиђа да АП Војводина развија административне капацитете локалне самоуправе с циљем успешног коришћења структурних и кохезионих фондова Европске уније. Развој административних капацитета локалне самоуправе не може да буде надлежност аутономне покрајине, а нарочито не у случају да је тај развој с циљем успешног коришћења структурних и кохезионих фондова Европске уније јер се такви фондови могу користити само посредством органа Републике Србије.

Члан 13. тачка 1.

Чланом 13. тачка 1. Закона прописано  је да АП Војводина, као изворни посао, преко својих органа, у области пољопривреде и руралног развоја, у складу са законом доноси, спроводи и надзире мере аграрне политике и мере руралног развоја. 

Изложена одредба Закона није у складу са чланом 123. Устава према којој Влада Републике Србије утврђује и води политику. Утврђивање и вођење било које политике је републичка надлежност јер спада у извршну власт чије се вршење не може поверити нижим политичко-територјалним јединицама. Чланом 137. став 1. Устава предвиђено је да се у интересу ефикаснијег и рационалнијег остваривања права и обавеза грађана и задовољавања њихових потреба од непосредног интереса за живот и рад, законом може поверити обављање одређених послова из надлежности Републике Србије аутономној покрајини, али је ту реч о пословима државне управе у које, будући да су део извршне власти, не спадају послови доношења, спровођења и  надзирања мера одређене политике. Закон о државној управи у послове државне управе изричито сврстава учествовање у обликовању политике Владе, али не и вођење политике. Штавише, чак и када би спадали у послове државне управе, доношење, спровођење и надзирање мера аграрне политике, према Закону о државној управи не би могли да буду ни поверени аутономној покрајини, јер тај Закон у члану 54. предвиђа да послови државне управе везани за обликовање политике Владе не могу никоме бити поверени. 

Члан 16. тачка 1. 

Чланом 16. тачка 1. Закона је прописано да АП Војводина, преко својих органа, у области водопривреде, у складу са законом уређује водопривредну делатност за територију АП Војводине, осим у делу заштите вода од загађења ради заштите здравља људи, животињског и биљног света и заштите животне средине. 

Изложена одредба Закона није у складу са чланом 183. став 2. тачка 2. Устава којом је предвиђено да аутономне покрајине у складу са законом уређују питања од покрајинског значаја у области водопривреде. Изложеном одредбом Устава јасно је одређено да аутономна покрајина у сфери водопривреде уређује  питања од покрајинског значаја у складу са законом, што значи да законом треба да буду одређена питања од покрајинског значаја у тој области. Законом о утврђивању надлежности АП Војводине, супротно изричитој уставној одредби, одређује се да АП Војводина уређује читаву област водопривреде за територију АП Војводине, а не питања од покрајинског значаја.
Члан 18. тачка 1.

Чланом 18. тачка 1. Закона прописано је да АП Војводина уређује шумарство на територији АП Војводине и обезбеђује остваривање јавног интереса у овој области. 

Изложена одредба Закона није у складу са чланом 183. став 2. тачка 2. Устава којом је предвиђено да аутономне покрајине у складу са законом уређују питања од покрајинског значаја у области шумарства. Изложеном одредбом Устава јасно је одређено да аутономна покрајина у области шумарства уређује питања од покрајинског значаја у складу са законом, што значи да законом треба да буду одређена питања од покрајинског значаја у тој области. Законом о утврђивању надлежности АП Војводине, супротно изричитој уставној одредби, одређује се да АП Војводина уређује читаву област шумарства за територију АП Војводине, а не питања од покрајинског значаја.

Члан 19. 

Чланом 19. Закона предвиђено је да АП Војводина, преко својих органа, уређује лов на територији АП Војводине, у складу са законом. 

Изложена одредба Закона није у складу са чланом 183. став 2. тачка 2. Устава којом је предвиђено да аутономне покрајине у складу са законом уређују питања од покрајинског значаја у области лова. Изложеном одредбом Устава јасно је одређено да аутономна покрајина у области ловства уређује питања од покрајинског значаја у складу са законом, што значи да законом треба да буду одређена питања од покрајинског значаја у тој области. Законом о утврђивању надлежности АП Војводине, супротно изричитој уставној одредби, одређује се да АП Војводина уређује читаву област лова за територију АП Војводине, а не питања од покрајинског значаја.

Члан 21. 

Чланом 21. Закона прописано је да АП Војводина, преко својих органа, уређује риболов на територији АП Војводине, у складу са законом.
Изложена одредба Закона није у складу са чланом 183. став 2. тачка 2. Устава којом је предвиђено да аутономне покрајине у складу са законом уређују питања од покрајинског значаја у области риболова. Изложеном одредбом Устава јасно је одређено да покрајина у сфери риболова уређује питања од покрајинског значаја у складу са законом, што значи да законом треба да буду одређена питања од покрајинског значаја у тој области. Законом о утврђивању надлежности АП Војводине, супротно изричитој уставној одредби, одређује се да АП Војводина уређује читаву област риболова за територију АП Војводине, а не питања од покрајинског значаја.

Члан 25. тачлка 1.

Чланом 25. тачка 1. Закона прописано је да АП Војводина, преко својих органа, у области заштите животне средине, у складу са законом уређује, унапређује и обезбеђује заштиту животне средине за територију АП Војводине.

Изложена одредба Закона није у складу са чланом 183. став 2. тачка 2. Устава којом је предвиђено да аутономне покрајине у складу са законом уређују питања од покрајинског значаја у области заштите животне средине. Изложеном одредбом Устава јасно је одређено да аутономна покрајина у области заштите животне средине уређује питања од покрајинског значаја у складу са законом, што значи да законом треба да буду одређена питања од покрајинског значаја у тој области. Законом о утврђивању надлежности АП Војводине, супротно изричитој уставној одредби, одређује се да АП Војводина уређује читаву област заштите животне средине за територију АП Војводине, а не питања од покрајинског значаја. Штавише, изложена одредба члана 183. став  2. тачка 2. Устав  предвиђа да аутономна покрајина уређује питања од покрајинског значаја,  а не и да обезбеђује заштиту животне средине. Такође, будући да је овом одредбом Закона предвиђено да АП Војводина  уређује и обезбеђује заштиту животне средине и то као изворни посао,  јасно је да такво решење није у складу ни са чланом 97. тачка 9. Устава којом је предвиђено да Република Србија уређује и обезбеђује систем заштите и унапређења животне средине.

Члан 25. тачка 5.

Чланом 25. тачка 5. Закона је прописано да АП Војводина врши контролу коришћења и заштиту природних ресурса и добара на територији АП Војводине. 

Изложена одредба Закона није у складу са чланом 87. став 1. Устава према коме су природна богатства у државној имовини. Будући да је коришћење један од елемената својине, а да су природна богатства у својини Републике, јасно је да Република одлучује о коришћењу природних богатстава. и да аутономна покрајина не може да врши контролу коришћења имовине која је у државној својини тим пре што се чланом 87. став 3. Устава изричито прописује да се природна богатства користе под условима и на начин предвиђен законом. 

Члан 27.

Чланом 27. Закона прописано је да AП Војводина, преко својих органа, оснива јавно предузеће за управљање Националним парком Фрушка гора и да даном почетка рада јавно предузеће за управљање Националним парком Фрушка гора преузима права, обавезе, запослене и средства Јавног предузећа „Национални парк Фрушка гора” са седиштем у Сремској Каменици.

Изложеном одредбом, у вези са чланом 7. став 2. Закона, одузима се власништво Републике Србије над Националним парком Фрушка гора, будући да јавно предузеће за управљање Националним парком оснива покрајина. На тај начин крши се одредба члана 87. став 1. Устава према којој су природна богатства у државној имовини. 

Члан 38.

Чланом 38. Закона је прописано да АП Војводина, преко својих органа, ближе уређује и обезбеђује остваривање права националних мањина на територији АП Војводине на образовање на матерњем језику, на свим нивоима образовања, у складу са законом.

Изложена одредба Закона није у складу са чланом 79. Устава према коме припадници националних мањина имају право на школовање на свом језику у државним установама и установама аутономних покрајина, у складу са законом. Устав јамчи право припадника националних мањина на школовање на свом језику, а не и на образовање на свим нивоима образовања. Такође, чланом 183. став 3. Устава предвиђено је да се аутономне покрајине старају о остваривању људских и мањинских права, у складу са законом. Изложена уставна одредба која допушта да се аутономне покрајине старају о остваривању људских и мањинских права не може да има значење овлашћења аутономној покрајини да обезбеђује остваривање појединих мањинских права.

Члан 53. тачка 1. 

Чланом 53. тачка 1. Закона прописано је да АП Војводина, преко својих органа, у области социјалне заштите, у складу са законом уређује, у складу са материјалним могућностима, друга права у области социјалне заштите, већи обим права од права утврђених законом и повољније услове за њихово остварење, као и друге облике социјалне заштите ако је претходно у свом буџету за то обезбедила средства. 

У изложеној одредби Закона неуставно је да АП Војводина преко својих органа „уређује друга права, већи обим права од права утврђених законом и повољније услове за њихово остваривање“ јер се таквим одређењем нарушава уставно начело о једнакости грађана пред законом прописаном  чланом 21. став 1. Устава. Није јасно како је могуће обезбедити и одржати једнакост грађана пред законом уколико се појединим лицима дају „друга права“ и „већи обим права од права утврђених законом“. Будући да ће одређене категорије лица моћи да уживају различита права, јасно је да је нарушена једнакост грађана. Такође, једнакост пред законом је нарушена и прописивањем да ће АП Војводина уредити повољније услове за остваривање таквих права. 

Одредба члана 53. тачка 1. Закона није у складу ни са одредбама члана 69. став 2., 3. и 4. Устава. Наведеним одредбама Устава јасно је предвиђено да се права запослених и њихових породица на социјално обезбеђење и осигурање, право запослених на накнаду зараде у случају привремене спречености за рад, право запослених на накнаду у случају привремене незапослености, као и посебна заштита инвалида, ратних ветерана и жртава рата уређују законом. Другим речима, у изложеним одредбама Устава јасно је предвиђено да се видови социјалне заштите и права по основу социјалне заштите уређују искључиво законом. Будући да аутономна покрајина према члану 185. Устава не може да доноси законе, јасно је да АП Војводина не може у области социјалне заштите да „уређује друга права, већи обим права од права утврђених законом и повољније услове за њихово остваривање“. Штавише, није јасно ни како се изложена одредба Закона може сматрати усклађеном са чланом 195. став 2. Устава према коме Статути, одлуке и други општи акти покрајине морају бити сагласни са законом. Наиме, није могуће да покрајински општи акти буду сагласни са законом ако се њима уређују друга права, већи обим права и повољнији услови за њихово остваривање од права и услова утврђених законом. 
Уставно гарантовање права на социјалну заштиту подразумева и да ће Република у складу са чланом 97. така 2. Устава уредити и обезбедити остваривање и заштиту тих права. У том смислу, изложена одредба Закона није у складу ни са чланом 97. тачка 2. Устава према којој Република уређује и обезбеђује остваривање и заштиту слобода и права грађана. 

Члан 58.

Чланом 58. Закона је прописано да АП Војводина, преко својих органа, у складу са законом, утврђује и обезбеђује додатна и допунска права и заштиту, односно виши степен заштите породице, права деце, трудница, мајки током породиљског одсуства и самохраних родитеља са децом, у складу са Програмом демографског развоја АП Војводине са мерама за његово спровођење. 

У изложеној одредби Закона је као и у случају претходног члана, неуставно одређење да АП Војводина преко својих органа „утврђује и  обезбеђује додатна и допунска права и заштиту, односно виши степен заштите“. Наиме, није јасно о каквим додатним и допунским правима је реч, нити у односу на шта, или кога се обезбеђује виши степен заштите породице, права деце, трудница, мајки током породиљског одсуства и самохраних родитеља са децом. Уколико је реч о додатним и допунским правима у односу на закон и вишем степену заштите у односу на закон, тачније у односу на остале породице, децу, труднице, мајке и самохране родитеље са децом у Републици Србији, а само се на тај начин може тумачити изложена одредба Закона, утолико се таквим одређењем нарушава уставно начело о једнакости грађана пред законом прописано чланом 21. став 1. Устава. Није јасно како је могуће обезбедити и одржати једнакост грађана пред законом уколико се појединим лицима дају „додатна и допунска права“ и „виши степен заштите“. Будући да ће одређене категорије лица моћи да уживају различита права, јасно је да је нарушена једнакост грађана. 

Изложена одредба Закона није у складу ни са чланом 66. став 1. Устава који предвиђа да породица, мајка, самохрани родитељ и дете у Републици Србији уживају посебну заштиту, у складу са законом. Будући да аутономна покрајина према члану 185. Устава не може да доноси законе, јасно је да АП Војводина не може у области заштите мајке и детета да „ утврђује и обезбеђује додатна и допунска права и заштиту, односно виши степен заштите “. Штавише, није јасно ни како се изложена одредба Закона може сматрати усклађеном са чланом 195. став 2. Устава према коме Статути, одлуке и други општи акти покрајине морају бити сагласни са законом. Није наиме могуће да покрајински општи акти буду сагласни са законом ако се њима уређују додатна и допунска права, односно виши степен заштите. 

Уставно гарантовање права на посебну заштиту породице, мајке, самохраног родитеља и детета, подразумева и да ће Република у складу са чланом 97. тачка 2. Устава уредити и обезбедити остваривање и заштиту тих права. У том смислу, изложена одредба Закона није у складу ни са чланом 97. тачка 2. Устава према којој Република уређује и обезбеђује остваривање и заштиту слобода и права грађана.

Члан 64.

Чланом 64. Закона прописано је да АП Војводина, преко својих органа, обавља низ послова у области  науке и технолошког развоја, као што су: доноси стратегију технолошког развоја, оснива фондове за низ активности, утврђује и финансира програме у области науке и технолошког развоја од покрајинског значаја, итд. 

С обзиром на то да наука и технолошки развој не спадају у области друштвеног живота у којима, у складу са чланом 183. став 2. Устава аутономна покрајина може да уређује питања од покрајинског значаја и имајући у виду чињеницу да Законом није прецизирано да је чланом 64. уређено вршење поверених послова, јасно је да је читав члан 64. Закона неуставан. Наиме, у области науке и технолошког развоја АП Војводина не може да има изворне надлежности! То изричито проистиче и из члана 97. тачка 12. Устава према коме Република уређује и обезбеђује научно-технолошки развој, као и из члана 73. став 3. Устава према коме Република Србија подстиче и помаже развој науке, културе и уметности. Штавише, поједини послови који се чланом 64. Закона подводе под област науке и технолошког развоја никако не могу да буду у надлежности АП Војводине. Тачком 2. овог члана прописано је и да АП Војводина оснива фондове, између осталог, и за подстицај међународне сарадње. Међународна научна сарадња је републичка надлежност јер се одвија са другим државама и међународним организацијама што је према члану 97. тачка 1. Устава изричито прписано као надлежности Републике.

Члан 68. тачка 1.- 4.

Чланом 68. Закона уређени су послови које АП Војводина, преко својих органа, обавља у области енергетике. Прве четири тачке овог члана у којима су наведени послови предлагања дела Програма за остваривање развоја енергетике на покрајинској територији, доношење планова развоја енергетике којима се утврђују потребе за енергијом на подручју покрајине, предлагање дела Енергетског биланса Републике који се односи на АП Војводину и праћење реализације енергетског биланса одређени су као изворни послови. У том делу члан 68. Закона није у сагласности са Уставом пошто аутономна покрајина према члану 183. став 2. Устава не може да има изворне надлежности у области енергетике. 

Члан 73. став 1. тачка 1. и 2.
Чланом 73. став 1. тачка 1. и 2. Закона прописано је да АП Војводина, преко својих органа, у области локалне самоуправе, у складу са законом, даје мишљење на предлоге за оснивање нових јединица локалне самоуправе, укидање или спајање постојећих, промену граница и седишта јединица локалне самоуправе на територији АП Војводине и да врши надзор над законитошћу рада и аката органа јединица локалне самоуправе на територији АП Војводине.
Изложене одредбе члана 73. Закона нису у складу са Уставом Републике Србије најпре због тога што као изворне одређују извесне послове у области локалне самоуправе у којој аутономна покрајина, према члану 183. став 2. Устава, не може да има изворне надлежности. Штавише, изложене одредбе нису у складу са Уставом ни због тога што као покрајинску надлежност одређују послове који су према Уставу искључива надлежност Републике. Тако, покрајина не може да даје мишљење на предлоге за оснивање нових јединица локалне самоуправе, укидање или спајање постојећих, промену граница и седишта јединица локалне самоуправе на територији АП Војводине јер је та материја, према члану 97. тачка 3. Устава у искључивој надлежности Републике. Та одредба Устава изричито предвиђа да Република уређује и обезбеђује територијалну оранизацију. 

Посебно треба истаћи противуставно решење према коме АП Војводина врши надзор над законитошћу рада и аката органа јединица локалне самоуправе на њеној територији. Такво решење није у складу са Уставом не само због тога што није сагласно са чланом 97. тачка 2. Устава према коме Република уређује и обезбеђује законитост, већ и због тога што је супротно члану 192. Устава који уређује надзор над радом јединица локалне самоуправе који врши Влада. Дакле, није могуће, нити је уставно дати бланко овлашћење АП Војводини  да врши надзор над законитошћу свог рада и свих аката јединица локалне самоуправе. Додуше, Закон предвиђа да се то чини у складу са законом, али је велико питање какав је смисао изложене одредбе у случају да посебним законима којима се регулишу поједине области друштвеног живота  не буду прецизно уређене надлежности у области надзора.

Члан 74. тачка 2.

Чланом 74. Закона пописане су надлежности АП Војводине у другим областима друштвеног живота. Тачком 2. члана 74 Закона прописано је да АП Војводина, преко својих органа, у складу са законом, остварује сарадњу с црквама и верским заједницама на територији АП Војводине и помаже њихове делатности које врше у јавном интересу. 

Изложена одредба Закона није у складу са чланом 44. став 2. Устава из кога проистиче да се делатности цркава и верских заједница уређује законом. Будући да се делатност цркава и верских заједница, а нарочито делатност која се врши у јавном интересу, обавља у складу са законом, јасно је да АП Војводина не може да помаже делатности које цркве и верске заједнице врше у јавном интересу јер не може самостално, без законског регулисања, да процењује шта се сматра јавним интересом.
Члан 74. тачка 3.

Чланом 74. тачка 3. Закона је пописано да АП Војводина, преко својих органа, у складу са законом, уређује и стара се о остваривању и унапређивању политике у области равноправности полова у АП Војводини. 

Изложена одредба Закона није у складу са чланом 123. Устава Републике Србије према којој политику, дакле и политику родне равноправности, утврђује и води Влада. Да је политика родне равноправности надлежност Републике Србије, а не покрајинског нивоа власти јасно је не само на основу изложене уставне одредбе према којој Влада утврђује и води политику, већ и на основу изричите одредбе члана 15. Устава према коме држава јемчи равноправност жена и мушкараца и развија политику једнаких могућности. Будући да према Уставу држава јемчи равноправност жена и мушкараца и развија политику једнаких могућности, јасно је да аутономна покрајина нема надлежност да такву политику уређује, унапређује и да се стара о њеном остваривању.

Члан 74. тачка 4.

Чланом 74. тачка 4. Закона прописано је да АП Војводина, преко својих органа, у складу са законом, предлаже мрежу судова на територији АП Војводине. 

Изложена одредба Закона омогућава да АП Војводина предлагањем мреже судова на њеној територији учествује у уређењу организације судске власти. Такво решење није у складу са Уставом на два начина. Најпре, треба истаћи да изложена одредба Закона није у складу са чланом 143. став 2. Устава према којој се оснивање, организација, надлежност, уређење и састав судова уређују законом. Дакле, реч је о посебном закону којим се на једнообразан начин за читаву Србију и целокупну њену територију уређује организација и надлежност (па и месна надлежност) судова, а не о закону којим се регулише належност само једне од аутономних покрајина у Републици Србији. Такође, на основу члана 182. став 1. Устава према коме су аутономне покрајине аутономне територијалне заједнице основане Уставом, у којима грађани остварују право на покрајинску аутономију, јасно је да територија аутономне покрајине не може и не сме на било који начин да буде релевантна за организацију судске власти јер право грађана на покрајинску аутономију не подразумева и судску аутономију и постојање судова аутономне покрајине.

Члан 74. тачка 5.

Чланом 74. тачка 5. Закона је прописано да АП Војводина, преко својих органа, у складу са законом, у области културе, просвете и јавног информисања може поверити послове из своје надлежности националним саветима националних мањина. 

Изложена одредба Закона није у складу са Уставом из разлога што се поверавање послова и јавних овлашћења у правном поретку Републике Србије врши законом. Устав у члану 137. став 3. изричито прописује да се јавна овлашћења могу законом поверити и посебним органима преко којих се остварује регулаторна функција у појединим областима или делатностима Чланом 178. став 2. Устава јасно је прописано да аутономна покрајина може одлуком поверити јединицама локалне самоуправе поједина питања из своје надлежности, што је уједно једини уставни изузетак из општег правила утврђеног чланом 137. став 1. и 2. и 3. Устава да се послови и јавна овлашћења поверавају законом јер аутономна покрајина не може да доноси законе. Будући да Устав не предвиђа могућност да аутономна покрајина повери јавна овлашћења националним саветима и имајући у виду изложену одредбу члана 137. став 3. Устава према којој се јавна овлашћења посебним органима преко којих се остварује регулаторна функција у појединим областима или делатностима, (у које треба уврстити и националне савете националних мањина), поверавају законом, јасно је да је противуставно поверавање послова из надлежности аутономне покрајине националним саветима.

Члан 75.

Чланом 75. Закона прописано је да АП Војводина, преко својих органа, врши као изворне Законом утврђене послове и у области планирања и спровођења пројеката Националног инвестиционог плана за територију АП Војводине. 

С обзиром на то да Национални инвестициони план представља републички план инвестирања јасно је да АП Војводина не може да има изворне надлежности за планирање и спровођење пројеката који се у оквиру њега одобравају, баш као што ни територија АП Војводине не мора да буде релевантна за планирање и спровођење пројеката. Штавише, Национални инвестициони план је област друштвеног живота за коју је Законом о министарствима образован посебан орган државне управе који у тој области врши послове државне управе и то на читавој територији Републике Србије. Из тих разлога, предвиђање посебних изворних послова АП Војводине у тој области није сагласно члану 137. став 1. Устава који предвиђа да се у интересу ефикаснијег и рационалнијег остваривања права и обавеза грађана и задовољавања њихових потреба од непосредног интереса за живот и рад, законом може аутономној покрајини поверити обављање одређених послова из надлежности Републике,  што се у овом случају не чини већ се пропушта да се послови у вези са националним инвестиционим планом одреде  као поверени. Чланом 183. став 2. Устава инвестирање које Република врши није одређено као област у којој аутономна покрајина може да уређује питања од покрајинског значаја.

Члан 76. став 1.

Чланом 76. став 1. Закона прописано је да АП Војводина, преко својих органа, ближе уређује службену употребу језика и писама националних мањина на територији АП Војводине, у складу са законом. 

Изложена одредба Закона није у складу са Уставом. Наиме, неуставно је да аутономна покрајина, макар и ближе, на основу закона, уређује службену употребу језика и писма пошто Устав у члану 10. став 2. јасно прописује да се службена употреба других језика и писама који нису српски језик и ћириличко писмо, уређује законом, на основу Устава. Из изложене одредбе Устава јасно следи да службену употребу језика и писама националних мањина није могуће уредити подзаконским актом. На основу тога је и у чланом 183. став 2. Устава из навођења области у којима аутономна покрајина уређује питања од покрајинског значаја, изостављено навођење службене употребе језика и писма националних мањина. 

Члан 82.

Чланом 82. Закона прописано је да АП Војводина, у складу са законом, уређује употребу назива АП Војводине у називу удружења. 

Изложена одредба Закона није у складу са чланом 55. став 2. Устава према коме се удружења оснивају без претходног одобрења, уз упис у регистар који води државни орган, у складу са законом. Смисао изложене одредбе Устава је да се материја слободе удруживања и начин њеног остваривања регулише законом. На основу тога јасно је да се подзаконским актом који аутономна покрајина доноси не може регулисати материја употребе назива удружења, јер је то законска материја. Штавише, уколико би АП Војводина уређивала употреба назива АП Војводине, утолико би такав акт важио на читавој територији Републике Србије, чиме би, у том питању, замењивао закон.

Члан 86.

Чланом 86. Закона прописано је да органи АП Војводине, кад АП Војводина повери јединицама локалне самоуправе поједине послове из своје надлежности, надзор над обављањем поверених послова врше сходном применом одредаба Закона о државној управи о овлашћењима надзорног органа. Међутим, будући да се Законом противуставно предвиђа да АП Војводина може да повери послове и националним саветима националних мањина, јасно је да се у овом члану изоставља уређивање надзора над тако повереним пословима. 
Предлог за одлучивање

Имајући у виду све што је изложено, предлажемо да Уставни суд Републике Србије утврди да Закон о утврђивању надлежности АП Војводине није у сагласности са Уставом Републике Србије.

